Predkladacia  správa
 
Materiál sa predkladá na rokovanie vlády ako iniciatívny. Predkladaný materiál má informatívny charakter, z toho dôvodu nebol predložený na medzirezortné pripomienkové konanie. 
	
	Historicky prvá oficiálna návšteva predsedu vlády Slovenskej republiky Roberta Fica v Bosne a Hercegovine dňa 2. júna 2008 po vzniku samostatnej SR sa uskutočnila v čase krátko pred podpisom Stabilizačnej a asociačnej dohody s EÚ plánovanej na 16. júna 2008. Impulzom k tomu bolo splnenie jednej z najdôležitejších podmienok, ktorou bola policajná reforma. Práve prijatie nevyhnutných zákonov o policajnej reforme v polovici apríla 2008 umožnili krajine uskutočniť pokrok aj v rámci integračných procesov do EÚ. 
V priebehu návštevy predsedu vlády Slovenskej republiky Roberta Fica v Bosne a Hercegovine boli prerokované otázky rozvoja bilaterálnych vzťahov s dôrazom na zintenzívnenie hospodárskej spolupráce, dobudovanie zmluvno-právnej základne, ako aj problematika integračného procesu BaH do európskych a euroatlantických zoskupení. 
Počas stretnutia N. Špiriča s predsedom vlády SR R. Ficom došlo k podpisu dohody o podpore a ochrane investícií a dohody o hospodárskej spolupráci. Obaja partneri spoločne vystúpili aj na slovensko-bosnianskom podnikateľskom fóre na pôde Zahranično-obchodnej komory BaH. 
Na stretnutí predsedu vlády SR R. Fica s Vysokým predstaviteľom medzinárodného spoločenstva a Špeciálnym predstaviteľom EÚ v BaH (HR/EUSR) sa diskutovalo o vývoji politickej situácie v BaH a cieľoch HR/EUSR do budúcnosti. Predseda vlády SR vyslovil podporu práci HR/EUSR M. Lajčákovi.